Aalborg Håndbold må undvære Mikkel Hansen på ubestemt tid.

Aalborg Håndbolds superstjerne Mikkel Hansen er sygemeldt med symptomer på stress. I samråd med den nærmeste familie, læger og Aalborg Håndbold har Mikkel Hansen i dag sygemeldt sig med symptomer på stress. Det skriver Aalborg Håndbold i en pressemeddelelse. – Det har været et hektisk år for Mikkel med først en blodprop i foråret 2022, hjemflytning med familien til Danmark efter 10 succesfulde år i udlandet, samt en enorm stor efterspørgsel og fokus på hans person gennem hele efteråret i forbindelse med skiftet til Aalborg Håndbold og senest ved VM i januar, udtaler Jan Larsen, direktør i Aalborg Håndbold. Ønsker ro fra omgivelser Mikkel Hansen var for nyligt med til at sikre Danmark VM-guldet i Malmø efter en 34-29-sejr over Frankrig. – Efter hjemkomsten fra VM-slutrunden viste det sig, at bægeret var fyldt op, og vi har sammen truffet det eneste rigtige valg, hvor fokus fuldt ud er på, at Mikkel får den nødvendige tid og professionel støtte til at komme sig, lyder det videre fra Aalborg Håndbolds direktør. – Vi glæder os til Mikkel kommer tilbage, men lige nu er det vigtigste, at han passer på sig selv og sin familie, understreger Jan Larsen. Der er på nuværende tidspunkt ikke yderligere at oplyse om Mikkel Hansens situation, og vi anmoder medier og andre om at give Mikkel Hansen og familien den nødvendige ro og undlade at kontakte dem. Aalborg Håndbold topper Herre Håndbold Ligaen. Senest slog de GOG, der ligger på andenpladsen med 30-26. Her var de uden Mikkel Hansen.